San Zane Battista
Zane Batesto o Giambattista (gr. Ἰwάvvnς Baπtισtής, lat. Iohannes Baptista), santo.
Precursô de Gexo, o predica a converscion e l'amô do proscimo perché l'é vexin o regno di çê e o l'impartisce a-i discepoli o batteximo (onde o nommiagio) de converscion in remiscion de peccæ (Mattê 3, 2; Marco 1, 4). A nascita a l'é anonçiâ, e o nomme (ebr. Iĕhôḥānān "Yaweh o l'é propiçio") imposto da l'angeo Gabriele a-o vegio sacerdote Zaccaia ch'o perde a favella e o a riacquista a-a [çirconçixon]] do figgio, pe intonâ o Benedictus; quande a moæ Zabetta a l'é vixitâ da-a parente, Maia Vergine, o Zane o se scrolla into sen materno, sentindo vexin o Gexo (Luca 1, 5-25; 39-41; 57-80). E comme precursô apponto de lê, doppo o voto de nazireao e a vitta, probabilmente nomade, "inti deserti", o Zane, vestio d'un sgrœuzzo tesciuo de pei de cammello e d'una fascia (perizoma) de pelle in gio a-i scianchi, o commença in etæ matua a so predicaçion comme profeta (cfr., pe i particolæ da nascita, Sanson e Samuælo; pe a veste, Elia), con vivaxe critiche a-i Farisei e in preparaçion de l'avvento do Mescia. Fito s'arecœugge in gio a lê de folle e di discepoli: tra questi, Gexo, battezzao da-o Zane, o trœuva di seguaxi. Ma Erode Antipa o fa arrestâ Zane: segondo Flavio Gioxeppe (Ant. 18, 109-119), pe timô de rivozimenti popolæ (e o saiæ stæto amaççao subito), segondo i Vangeli scinottichi pe avei denonçiao (e ço o giustifichiæ o timô soviamençunao) e noççe incestuose e adurtie do tetrarca con Erodiade: onde l'odio de lê, che a-a figgia Salomè a fa domandâ a-o riluttante Erode, comme compenso pe avei dançao, a testa do Zane. Questi, da-a prexon de Macheronte, o l'aveiva mandao doi discepoli a interrogâ Gexo: "T'ê ti quello ch'o vegne ò gh'emmo da aspêtâne 'n âtro?" (Mattê 11, 2-19; Lucco 7, 18-33); atto diversamente interpretao da-i exegeti (dubbio aotentico de Zane ò mezo perché i discepoli se convinçessan da mescianitæ do Gexo?). Ma l'é noteive inti Vangeli a cua co-a quæ l'é sottoliniao che Zane o l'é o precursô de un ciu grande de lê ch'o battezziâ, no in ægoa, ma in Spiito Santo (e fœugo) ò in ægoa e Spiito Santo (Mattê 3, 11; Zane 1, 26-33); mentre Gexo a so votta o proclamma Zane o maggiô tra i nasciui de donna. Tuttavia, quarcun o credeiva che Gexo o no foise che Zane resciuscitao; quarche testo (specie do Quarto Vangelo) pâ alludde a un çerto antagonismo tra i seguaxi di doi: e gh'ea, ben ben di anni doppo a croxifiscion de Gexo, a-a dreitua a Efeso, çerti ch'aveivan riçevuo soltanto o "batteximo de Zane" (Atti 18, 24-25; 19, 1-5).
lij_Latn lij_Latn lij_Latn